Staten anker Breivik-dommen

Justis- og beredskapsdepartementet anker Oslo tingretts dom i søksmålet Anders Behring Breivik har anlagt mot staten.

Siri Marie Seim Sønstelie

Maria Mikkelsen

Oppdatert 26. april 2016

Artikkelen er over fire år gammel

Det melder departementet i en pressemelding tirsdag ettermiddag.

– Etter Regjeringsadvokatens faglige råd, og i samråd Kriminalomsorgsdirektoratet, har jeg i dag bedt Regjeringsadvokaten om å anke dommen, sier justis- og beredskapsminister Anders Anundsen (Frp) i pressemeldingen.

Les VGs leder: En viktig anke

Hovedbegrunnelsen for anken er at de mener at de forhold Breivik soner under etter statens oppfatning ikke utgjør «umenneskelig eller nedverdigende behandling» etter EMK artikkel 3.

– Dommen ankes på grunnlag av rettsanvendelsen og bevisbedømmelsen. Jeg ønsker ikke å gi ytterligere kommentarer ut over det som står i pressemeldingen, sier regjeringsadvokat Marius Emberland til VG.

– Hva konkret er det dere er uenige i når det gjelder rettsanvendelsen?

– Jeg viser til det som står i pressemeldingen.

Breivik vant mot staten: Les dommen i sin helhet her

Anken er ennå ikke utformet, men vil bli oversendt retten innen ankefristen, som er én måned etter at tingrettens dom ble forkynt for staten. Dommen ble vedtatt forkynt 22. april.

Dømt i tingretten

Det var i forrige uke at Oslo tingrett kom frem til at staten har krenket Breiviks menneskerettigheter på følgende punkt:

**EMK artikkel 3: Ingen må bli utsatt for tortur eller for umenneskelig eller nedverdigende behandling eller straff.

Retten mener derimot at staten ikke har brutt følgende punkt:

**EMK artikkel 8: Enhver har rett til respekt for sitt privatliv og familieliv, sitt hjem og sin korrespondanse.

Les også: Ekspert om Breivik-dommen: – En modig avgjørelse

Tingretten dømte i tillegg staten til å betale Breiviks saksomkostninger på 331.000 kroner.

«Etter rettens syn er det ikke samsvar mellom de risikovurderinger som er foretatt av ham, hans gode oppførsel i fengselet siden pågripelsen, og det strenge regimet han fortsatt er underlagt», het det i dommen.

På andre punkter fikk Breivik ikke medhold, men hans advokat Øystein Storrvik har sagt at dommen ikke vil bli anket fra hans side.

Publisert: 26.04.16 kl. 14:31 Oppdatert: 26.04.16 kl. 16:23

Mer om Anders Behring Breivik